**Thirrje për aplikim për Trajnimin e Trajnerëve**

**Akademia për Udhëheqësi në Komunitet**

Për ta transformuar përfaqësimin dhe pjesëmarrjen nëpër komunitetet tona, KCSF përmes Programit për Angazhim Qytetar do të fillojë një nismë në mbarë vendin përmes së cilës do të zgjerohet aktivizmi komunitar. Kjo nismë, e quajtur **Akademia për Udhëheqësi në Komunitet** do të zgjasë 12 javë dhe synon të përgatitë rreth 200 të reja dhe të rinj të moshës 18-24 vjeçar/e për organizim dhe avokim efektiv për ndryshime pozitive në komunitetet e tyre.

Për këtë qëllim, KCSF-ja në bashkëpunim me Street Law gjatë katër (4) ditëve do të organizojë trajnimin e trajnerëve të Akademisë për Udhëheqësi në Komunitet. Ky trajnim ka për qëllim të mbledhë aktivistë dhe individë me përvojë në shoqëri civile dhe qytetari aktive, me qëllim që ata/o të kuptojnë kurrikulën e Akademisë, dhe që të krijohet një grup i trajnerëve të certifikuar për sesionet e kësaj Akademie.

 **Kush mund të aplikojë?**

Personat me përvojë dhe interesim për organizimin e shoqërisë civile dhe aktivizimin në komunitet. Përvojat e mëhershme në moderim dhe ligjërim përgjatë diskutimeve në grup janë të preferueshme. Ne inkurajojmë gjithpërfshirje nga aspekti i gjinisë, etnisë, përfaqësimit gjeografik nga të gjitha rajonet e Kosovës.

Për më shumë informata, ***shih kriteret e pranimit të listuara më poshtë***. Meqenëse trajnimi do të zhvillohet në gjuhën angleze, rekomandohet njohja e mirë e gjuhës angleze.

 **Si të aplikoj?**

Për të marrë pjesë në Trajnimin për Trajnerë të Akademisë për Udhëheqësi në Komunitet, të interesuarit dhe të interesuarat duhet të dërgojnë dokumentet e mëposhtme:

(1) formularin e plotësuar të aplikimit (dokument i bashkëngjitur në thirrje),

(2) CV-në e detajuar, me fokus në përvojën relevante për temat përkatëse; dhe

(3) dëshmi të përvojave të ngjashme (nëse keni).

Formulari i aplikimit mund të plotësohet në gjuhën shqipe, serbe ose angleze.

Dokumentet e aplikimit të dërgohen tek posta elektronike: info@kcsfoundation.org me titulllin*: Aplikacioni për TeT –* Akademia për Udhëheqësi në Komunitet *– Emri dhe Mbiemri.*

**Afati i fundit për aplikim është 15 shtator, 2022.**

**Kriteret e pranimit**

Kandidatët dhe kandidatet për trajnerë/e duhet:

* Të jenë në dispozicion dhe të përkushtuar për t u angazhuar si trajnerë/e/ lehtësues/e në edicionet e ardhshme të Akademisë për Udhëheqësi në Komunitet;
* Të kenë përvojë dhe interesim për zhvillimet e shoqërisë civile dhe aktivizëm në komunitet, pjesëmarrje të të rinjve, avancim të demokracisë, të drejtat e njeriut, dhe sundim të ligjit;
* Të kenë njohuri të mira të kontekstit social, politik dhe kulturor të Kosovës;
* Të kenë përvojë në organizimin dhe mbajtjen e trajnimeve apo programeve të edukimit

 joformal;

* Të kenë njohuri të mira të gjuhës angleze;
* Të kenë aftësi të mira për moderim, komunikim dhe prezantim;
* Të kenë diplomë në nivelin bachelor;
* Të mos jenë të angazhuar në ndonjë parti politike në katër vitet e fundit.

**Pritjet nga të certifikuarit e Trjanimit për Trajner/e**

Trajnerët dhe trajneret e ardhshëm pritet të:

* Zhvillojnë dhe thellojnë aftësitë e udhëheqjes, si komunikimi, mendimi kritik, ndërtimi i konsensusit dhe hulumtimi në komunitet;
* Organizojnë dhe mbajnë sesionet e Akademisë për Udhëheqësi në Komunitet;
* Të facilitojnë dhe zbatojnë aktivitetet tjera sipas kurrikulës së Akademisë për Udhëheqësi në Komunitet;
* Mbajnë komunikim me KCSF-në lidhur me menaxhimin e trajnimit dhe çështjet operacionale.

Për më tepër, nga trajnerët dhe trajneret do të pritet që ta mbështesin punën logjistike të organizimit të Akademisë, duke përfshirë, por pa u kufizuar në: planifikimin, kordinimin e trajnimit, përgatitjen si dhe sigurimin e materialeve për modulet.

**Angazhimi i trajnerëve dhe trajnereve në module të Akademisë është angazhim me pagesë. Pjesëmarrësit të cilët/cilat certifikohen në TeT do të bëhen pjesë e grupit të trajnerëve dhe trajnereve për t'u angazhuar në edicionet e ardhshme të Akademisë për Udhëheqësi në Komunitet për periudhën 2022-2026.**

**Lidhur me Trajnimin e Trajnerëve (TeT) të Akademisë për Udhëheqësi në Komunitet**

Trajnimi përfshinë një punëtori katër-ditore që synon ngritjen e aftësive të pjesëmarrësve për ligjërimin e moduleve të *Akademisë për Udhëheqësi në Komunitet*.

Trajnimi do të familjarizojë pjesëmarrësit me qëllimin e Akademisë, kurrikulën e saj dhe metodologjinë interaktive të trajnimit. Pas trajnimit, pjesëmarrësit që përfundojnë TeT do të angazhohen si trajnerë për nëntë (9) edicionet e *Akademisë për Udhëheqësi në Komunitet* në katër vitet e ardhshme.

Trajnimi do të ofrohet nga ***Street Law***, një organizatë me bazë në SHBA, e fokusuar në edukim, fuqizim të të rinjve dhe rejave dhe drejtësi.

Në fund të trajnimit, pjesëmarrësit dhe pjesemarrëset duhet të jenë në gjendje të:

* Artikulojnë rezultatet, qëllimet dhe strukturën e kurrikulës së Akademisë për Udhëheqësi në Komunitet;
* Përshkruajnë rolet dhe përgjegjësitë bazike të trajnerëve të Akademisë për Udhëheqësi në Komunitet;
* Shfrytëzojnë në mënyrë efektive teknikat interaktive të mësimdhënies të metodologjisë së Akademisë për Udhëheqësi në Komunitet, dhe praktikave më të mira të udhëheqjes së sesioneve;
* Të planifikojnë në mënyrë efektive modulet individuale dhe t’i udhëheqin suksesshëm ato.

**Informata rreth Edicionit të Parë të Akademisë për Udhëheqësi në Komunitet**

Edicioni i parë i Akademisë për Udhëheqësi në Komunitet do të organizohet në nëntor të vitit 2022 dhe zgjatë deri në fillim të shkurtit 2023.

Programi i Akademisë është i ndarë në 24 module, me dy module në javë. Çdo javë do të ketë një modul gjatë ditëve të javës që zgjatë dy orë dhe një modul në fundjavë që zgjatë katër orë.

Nëntë edicionet e Akademisë do të organizohen në nëntë rajone të Kosovës gjatë 4 viteve të ardhshme. Shtatë edicione do të organizohen në gjuhën shqipe dhe dy në gjuhën serbe. Deri në fund të vitit 2026, Akademia për Udhëheqësi në Komunitet do të ngritë kapacitetet e mbi 200 të rinjve dhe të rejave në të gjithë Kosovën.

**Informata logjistike**

Trajnimi i Trajnerëve për Akademinë për Udhëheqësi në Komunitet do të mbahet **nga data: 4 - 7 tetor 2022.** Pjesëmarrësve do t'u kërkohet të jenë fizikisht të pranishëm gjatë katër ditëve të trajnimit. Shpenzimet e udhëtimit dhe akomodimit do të mbulohen nga KCSF. Informata më të hollësishme do t'u dërgohen kandidatëve dhe kandidateve të suksesshëm përmes ftesës pas pranimit të tyre në programin TeT.

**NJIHUNI ME TRAJNERËT TANË!**

**Jennifer Whatley**

Jennifer Whatley është udhëheqëse e programit në Street Law, ku drejton të gjitha programet  amerikane dhe ndërkombëtare. Jennifer ka më shumë se 20 vjet përvojë pune profesionale në nivel ndërkombëtar fokusuar në promovimin e zhvillimit demokratik, angazhimin e qytetarëve dhe një shoqëri civile me ndikim. Përvoja e saj si trajnerë përfshinë ndërtimin e aftësive të aktivistëve lokal për të hartuar projekte gjithëpërfshirëse, zhvillimin e kapaciteteve të stafit të Bankës Botërore për angazhim me shoqërinë civile si dhe punën me profesorë të fushës së juridikut për të zhvilluar programe ndërvepruese të edukimit ligjor në komunitetet e tyre.

Jennifer ka përfunduar shkollimin master në ‘Studime të avancuara ndërkombëtare’ në Universitetin Johns Hopkins, dhe studimet bachelor për ‘Shërbim të jashtëm’ në Universitetin Georgetown.

**Ati Waldman**

Ati Waldman është specialiste e Arsimit dhe Trajnimit në Steet Laë. Ajo është e angazhuar si në programet ndërkombëtare të Street Law, ashtu edhe në zhvillimin profesional të mësimdhënësve dhe programe të kurikulës në SHBA. Puna e saj përfshinë zhvillimin e materialeve mësimore me kualitet të lartë dhe mbështetjen e mësimdhënësve në mbarë botën për zbatimin e mësimeve të Street Law në komunitetet e tyre. Para se ti bashkëngjitet Street Law, ka punuar si edukatore në programe me të rinj të bazuara në komunitet me fokus në ofrimin e mjeteve, njohurive dhe rrjetëzimit të nevojshëm për tu angazhuar së bashku dhe për të kontribuar për një botë më të mirë, duke u ofruar një mjedis argëtues dhe të sigurt për të mësuar dhe për tu zhvilluar. Arsimimin e nivelit bachelor Ati e ka në fushën e Marrëdhënieve Ndërkombëtare, ndërsa atë të masterit në Politikat Ndërkombëtare të Arsimit.

**INFORMATA SHTESË**

Për informata shtesë ose sqarime të mëtejshme, ju lutemi të mos hezitoni të kontaktoni abdullah.ferizi@kcsfoundation.org